|  |
| --- |
| **Budapest Főváros VII. kerület Erzsébetváros Önkormányzat Képviselő-testülete**  **Fidesz-KDNP képviselőcsoport** |

**M Ó D O S Í T Ó I N D Í T V Á N Y**

**a Képviselő-testület 2025. február 19. 9:00 órai rendes ülésének**

**3. napirendi pontjához**

**Tisztelt Képviselő-testület!**

A Fidesz-KDNP képviselőcsoport az új ciklus alakuló ülésén már javaslatot tett a képviselő-testület takarékos működésének elősegítésére. A kerületet kormányzó baloldali koalíció akkor elutasította ezt a javaslatot. A módosító indítványban szereplő határozati javaslatok ismét azt célozzák, hogy az önkormányzat működése olcsóbb és hatékonyabb legyen.

* Javasoljuk az alpolgármesterek számának egy fővel való csökkentését és illetményük törvényi minimumra csökkentését.
* Dolgozzanak többet a képviselők: javasoljuk, hogy a baloldali városvezetés által kifizetőhelynek használt külsős bizottsági tagságokat szűntessük meg, ezzel párhuzamosan a külsős bizottsági tagok telefonhasználatának finanszírozása is feleslegessé válik.
* Javasoljuk továbbá, hogy -a szintén a baloldal által kifizetőhelyként használt- önkormányzati cégek Felügyelő Bizottságok tagjainak és elnökének díjazása kerüljön csökkentésre.
* Javasoljuk, hogy az önkormányzat tulajdonában álló gazdasági társaságok közül az Akácfa Udvar Kft. ügyvezetője és Felügyelő Bizottsága kerüljön visszahívásra, annak ügyvezetését és felügyelő bizottsági teendőit díjazás nélkül lássa el az Erzsébetvárosi Piacüzemeltetési Kft. ügyvezetője és Felügyelő Bizottságának tagjai.

Kérjük a Tisztelt Képviselő-testületet, hogy a módosító indítványt szíveskedjen megtárgyalni, és

* az eredetileg kipostázott előterjesztéshez csatolt rendelet-tervezet helyett jelen módosító indítványhoz csatolt rendelet-tervezetet,
* az eredetileg kipostázott előterjesztésben szereplő II. határozati javaslat helyett jelen módosító indítvány szerinti I. határozati javaslatot, valamint
* a jelen módosító indítvány szerinti II. határozati javaslatot

szíveskedjen elfogadni.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítással közvetlenül összefüggő társadalmi hatás nem kimutatható.

1. **A jogszabály környezeti és egészségi következményei**

A rendeletmódosítás végrehajtásának környezeti, egészségi következményei nincsenek.

1. **A jogszabály adminisztratív terheket befolyásoló hatásai**

A rendeletmódosításnak adminisztratív terheket befolyásoló hatásai nem számottevőek.

1. **A jogszabály megalkotásának szükségessége, a jogalkotás elmaradásának várható következményei**

A rendeletmódosításra törvényi kötelezés nincs, a rendeletmódosításnak az elmaradása jogsértést nem okoz.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti feltételek biztosítottak, pénzügyi feltételei a költségvetésről szóló rendeletben szerepelnek, a fedezet rendelkezésre áll.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …/2025. (II.19.) határozata a főállású alpolgármesterek illetményéről, valamint az idegennyelv-tudási pótlékról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a főállásban foglalkoztatott alpolgármesterek alapilletményét a Magyarország helyi önkormányzatairól szóló 2011. évi CLXXXIX. törvény 80. § (1) bekezdése alapján a polgármesteri illetmény 70%-ában állapítja meg, ezzel a főállású alpolgármester illetménye 2025. március 1. napjától havonta 1.855.700,- Ft.
2. az alpolgármesterek a közszolgálati tisztviselőkről szóló 2011. évi CXCIX. törvény 141.§-a alapján idegennyelv-tudási pótlékra jogosultak.

Felelős: Tóth János jegyző

Határidő: 2025. március 1.

**II..**

**Budapest Főváros VII. kerület Erzsébetváros Önkormányzata képviselő testületének …/2025. (II.19.) határozata a 38/2020. (IX. 24.) önkormányzati rendelet, és az Önkormányzat tulajdonában álló egyes gazdasági társaságokkal kapcsolatos határozatok módosításra történő előkészítéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy felkéri a polgármestert, hogy a 2025. márciusi képviselő-testületi ülésre az alábbi átfogó módosítási csomagot készítse elő és terjessze a testület elé:

1. Alpolgármesterek számának egy fővel történő csökkentése, egy alpolgármester visszahívása.
2. A képviselő-testület bizottságaiban a nem képviselő bizottsági tagi helyek megszűntetése.
3. A képviselő-testület bizottságainak önkormányzati képviselőkkel történő feltöltése.
4. Erzsébetváros Önkormányzatának tulajdonában álló cégeinél a Felügyelő Bizottság tagjainak és elnökének díjazása csökkenjen felére.
5. Az Akácfa Udvar Kft. ügyvezetője és Felügyelő Bizottsága kerüljön visszahívásra és annak ügyvezetését és Felügyelő Bizottsági feladatait a korábban megszokott módon az Erzsébetvárosi Piacüzemeltetési Kft. ügyvezetője és Felügyelő Bizottsága lássa el díjazás nélkül.

Felelős: Niedermüller Péter polgármester

Határidő: 2025. március 24.

Budapest, 2025. február 17.

**Benedek Zsolt**

frakcióvezető

**dr. Kosztolányi Dénes dr. Molnár Dominik Ripka András**

önkormányzati képviselő önkormányzati képviselő önkormányzati képviselő

Melléklet: Rendelet-tervezet a helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet módosítására vonatkozóan