|  |
| --- |
| **Budapest Főváros VII. kerület Erzsébetváros Önkormányzat Képviselő-testülete**  **Molnár István alpolgármester** |

**M Ó D O S Í T Ó I N D Í T V Á N Y**

**a Képviselő-testület 2025. február 19-én tartandó rendes ülésének**

**4. napirendi pontjához**

**Tisztelt Képviselő-testület!**

A **„**Javaslat Budapest Főváros VII. kerület Erzsébetváros Önkormányzata tulajdonában álló lakások bérbeadásáról szóló új rendelet megalkotására” című, a napirendi javaslat 4. napirendi pontjaként szereplő előterjesztéshez az alábbi módosító javaslatot terjesztem elő:

Már hosszú ideje tervezzük, hogy az önkormányzati tulajdonban lévő lakások bérbeadására vonatkozóan új rendelet készüljön, mely összefogottabban, jobban áttekinthetően tartalmazza a területre vonatkozó szabályokat.

A rendelet megalkotásának folyamatában részt vállalva a Pénzügyi és Kerületfejlesztési Bizottság tagjaival, valamint az EVIN Nonprofit Zrt. munkatársaival többször egyeztettünk a lakáspályázatok kiírásának fontos változtatásairól a jövőre nézve.

Számos pontban majd a Bizottság fog dönteni, de számomra a két legfontosabb változás, hogy lehetőséget adjunk hiánypótlásra, és a pályázat papír alapon történő benyújtására. Ezen javaslatokat a rendelet-tervezet már tartalmazza, azonban a papír alapú pályázatok benyújtásának módja a tervezetből kimaradt.

Módosító indítványommal ezt a hiányosságot szeretném pótolni, és javaslom, hogy a rendelet-tervezet 7.§ (3) bekezdése az alábbi szöveggel kerüljön elfogadásra:

„(3) Az elektronikus pályázat kizárólag az erre a célra kidolgozott elektronikus felületre feltöltött adatlap kitöltésével nyújtható be. Az elektronikus pályázati felület az önkormányzat és a bérbeadó megbízottja honlapján (továbbiakban: Honlap) közzétett linken érhető el. **Papíralapú pályázatot a bérbeadó megbízottja ügyfélszolgálatán, annak nyitvatartási idejében kell benyújtani.**”

Fentiek alapján javaslom a rendelet-tervezet 7.§ (3) bekezdésének – a csatolt rendelet-tervezet szerinti – módosítását.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének az Önkormányzat tulajdonában álló lakások bérbeadásáról szóló önkormányzati rendelettervezet elfogadásának várható hatásai a jogalkotásról szóló 2010. évi CXXX. törvény 17. § (2) bekezdése szerint:

1. **A jogszabály társadalmi, gazdasági, költségvetési hatásai**

Az új rendelet átláthatóbb szerkezetével, a lakásbérlethez kapcsolódó jogok és kötelezettségek egyértelműbb és pontosabb meghatározásával megkönnyíti a bérleti jogviszonyok szereplőinek eligazodását a bérleti jogviszonyok szabályai körében.

1. **A jogszabály környezeti és egészségügyi következményei**

A rendelettervezet elfogadása kapcsán környezeti és egészségügyi hatások nem nevesíthetőek.

1. **A jogszabály adminisztratív terheket befolyásoló hatásai**

A rendelettervezet elfogadása adminisztratív terhet nem ró az Önkormányzatra, az adminisztrációs munka a jelenlegi létszámmal megoldható.

1. **A jogszabály megalkotásának szükségessége, a jogalkotás elmaradásának várható következményei**

A rendelettervezet elfogadásának indoka a rendelet szabályozási rendszerének időszakonkénti, szükséges felülvizsgálata, összehangolása a gazdasági, társadalmi folyamatokkal, valamint az önkormányzat érdekeivel.

Az új rendelet megalkotásának esetleges hiánya jogszabálysértést nem okoz. A módosító indítvány a rendelet-tervezethez képest a papír alapú pályázatok benyújtásának módját rendezi.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendelettervezet elfogadása esetén többlet személyi, szervezeti, tárgyi, pénzügyi feltételek nem merülnek fel, azok adottak.

Kérem, hogy az eredetileg kipostázott rendelet-tervezet helyett a jelen módosító indítványhoz csatolt rendelet-tervezetet szíveskedjenek elfogadni.

Budapest, 2025. február 17.

Molnár István

alpolgármester

Rendelettervezet az Önkormányzat tulajdonában álló lakások bérbeadásáról szóló új rendelet megalkotására